મૂળ જામનગરના શેઠ મૂલજી જેઠા ઈ.સ. 1820 ની સાલમાં મુંબઈ આવ્યા. તેમણે આયાત-નિકાસની પેઢી મૂલજી જેઠા એન્ડ કંપની સ્થાપી હતી. મસાલા, કોપરેલ, રૂ અને બીજી દેશી વસ્તુઓની તેઓ નિકાસ કરતા હતા. એમની માલિકીનાં વહાણો હતાં. મૂલજી જેઠાએ મુંબઈ, જળગાંવ અને મદ્રાસમાં સ્પિનિંગ અને વિવિંગ મિલોની સ્થાપના કરી હતી. મિલો શરૂ કર્યા બાદ તેમણે મુંબઈના કાપડબજાર સ્થાપવાનો નિર્ણય કર્યો. અન્ય ભાટિયા ઠાકરશી મૂલજી, વિશ્રામ રાવજી અને જયરામ નારણજી સાથે તેમણે ન્યુ પીસ ગુડ્સ બજારકંપની લિમિટેડની સ્થાપના રૂ. 12 લાખના ખર્ચે કરી. વખત જતાં આ માર્કેટને મૂલજી જેઠા નામ આપવામાં આવ્યું અને તેની ગણતા એશિયાની સૌથી મોટી કાપડબજાર તરીકે થવા લાગી.